ΑΠΟΦΑΣΗ ΤΗΣ ΕΠΙΤΡΟΠΗΣ

της 3ης Δεκεμβρίου 1999

σχετικά με ορισμένα μέτρα προστασίας όσον αφορά την αφρικανική πανώλη των χοίρων στην Πορτογαλία

[κοινοποιηθείσα υπό τον αριθμό Ε(1999) 4224]

(Κείμενο που παρουσιάζει ενδιαφέρον για τον ΕΟΧ)

(1999/789/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και τους ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10 παράγραφος 4,

την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9 παράγραφος 4,

την οδηγία 80/215/ΕΟΚ του Συμβουλίου, της 22ας Ιανουαρίου 1980, περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας(4), όπως τροποποιήθηκε τελευταία από την οδηγία 91/687/ΕΟΚ(5), και ιδίως το άρθρο 7α παράγραφος 2,

Εκτιμώντας τα ακόλουθα:

(1) Στις 15 Νοεμβρίου 1999, εμφανίστηκε στην Πορτογαλία, στην περιφέρεια Alentejo, στην κοινότητα Almodovar μια εστία αφρικανικής πανώλης των χοίρων.

(2) Οι πορτογαλικές αρχές έλαβαν μέτρα για την εξάλειψη της ασθένειας, συμπεριλαμβανομένης της σφαγής και της καταστροφής όλων των χοίρων στην εστία και στις εκμεταλλεύσεις που ευρίσκονται σε ακτίνα τριών χιλιομέτρων από την εστία.

(3) Η κατάσταση της ασθένειας είναι ικανή να θέσει σε κίνδυνο τα κοπάδια άλλων περιοχών της Πορτογαλίας και άλλων κρατών μελών, λαμβανομένων υπόψη των εμπορικών συναλλαγών ζώντων χοίρων, νωπού κρέατος χοίρων και ορισμένων προϊόντων με βάση το κρέας.

(4) Τα στοιχεία που παρασχέθηκαν από την Πορτογαλία για την κατάσταση σχετικά με την αφρικανική πανώλη των χοίρων επέτρεψαν να εντοπιστούν γεωγραφικά οι περιοχές οι οποίες παρουσιάζουν ιδιαίτερο κίνδυνο. Οι περιορισμοί στο εμπόριο μπορούν να εφαρμοστούν σε περιφερειακή βάση.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Πορτογαλία δεν αποστέλλει σε άλλα κράτη μέλη ζωντανούς χοίρους που προέρχονται από εκμετάλλευση η οποία ευρίσκεται στις περιοχές των περιφερειών Alentejo και Algarve, που περιγράφονται στο παράρτημα.

2. Η Πορτογαλία δεν αποστέλλει σε άλλα κράτη μέλη ζωντανούς χοίρους που προέρχονται από εκμετάλλευση που βρίσκεται στις περιφέρειες Alentejo και Algarve εκτός των περιοχών που καθορίζονται στο παράρτημα, εκτός αν τα ζώα:

- προέρχονται από εκμετάλλευση στην οποία δεν έχουν εισαχθεί ζώντες χοίροι κατά την περίοδο των 30 ημερών που προηγούνται της αποστολής των εν λόγω χοίρων,

- έχουν συμπεριληφθεί σε πρόγραμμα ορολογικών δοκιμών πριν από τη μετακίνηση, οι οποίες πραγματοποιήθηκαν κατά τις δέκα ημέρες που προηγούνται της μεταφοράς και κατά το οποίο δεν ανιχνεύθηκαν αντισώματα του ιού της αφρικανικής πανώλης των χοίρων· το πρόγραμμα δοκιμών πριν από τη μετακίνηση για την εν λόγω αποστολή πρέπει να έχει σχεδιαστεί έτσι ώστε να παρέχει περίπου 95 % εμπιστοσύνη για την ανίχνευση οροθετικών ζώων για ποσοστό επιπολασμού της νόσου 5 %,

- υποβλήθηκαν σε κλινική εξέταση στην εκμετάλλευση προέλευσης κατά τη διάρκεια των 24 ωρών που προηγούνται της μεταφοράς. Πρέπει να εξετάζονται όλοι οι χοίροι της εκμετάλλευσης προέλευσης και να επιθεωρούνται όλες οι σχετικές εγκαταστάσεις. Τα ζώα πρέπει να αναγνωρίζονται με ενώτια στην εγκατάσταση προέλευσης έτσι ώστε να μπορεί να εντοπιστεί η εκμετάλλευση προέλευσης,

- έχουν μεταφερθεί απευθείας από την εκμετάλλευση προέλευσης στην εκμετάλλευση ή το σφαγείο προορισμού. Τα μέσα μεταφοράς πρέπει να καθαρίζονται και να απολυμαίνονται με επίσημο εγκεκριμένο απολυπαντικό πριν από τη φόρτωση και να σφραγίζονται επισήμως.

3. Οι μετακινήσεις εντός της Κοινότητας των ζώων που αναφέρονται στην παράγραφο 2 επιτρέπονται μόνον εφόσον ανακοινωθούν τρεις ημέρες πριν στην αρμόδια αρχή του κράτους μέλους προορισμού.

Άρθρο 2

1. Οι ζώντες χοίροι που προέρχονται από εκμετάλλευση η οποία ευρίσκεται στις περιοχές που περιγράφονται στο παράρτημα δεν μπορούν να αποσταλούν σε άλλες περιοχές της Πορτογαλίας, εκτός αν τα ζώα:

- έρχονται από εκμετάλλευση η οποία βρίσκεται σε απόσταση τουλάχιστον δέκα χιλιόμετρα από την εστία στην οποία εκδηλώθηκε η αφρικανική πανώλη των χοίρων στις 15 Νοεμβρίου 1999 και από νέα ενδεχόμενη εστία,

- σφάζονται σε σφαγεία στις περιοχές των περιφερειών Alentejo και Algarve, που ορίζονται από τις αρμόδιες κτηνιατρικές αρχές,

- προέρχονται από εκμετάλλευση όπου δεν έχουν εισαχθεί ζώντες χοίροι κατά τη διάρκεια της περιόδου των 30 ημερών που προηγούνται της αποστολής των εν λόγω χοίρων,

- έχουν ενταχθεί σε πρόγραμμα ορολογικών δοκιμών προ της μετακίνησης, οι οποίες πραγματοποιήθηκαν κατά τη διάρκεια των δέκα ημερών που προηγούνται της μεταφοράς και κατά τις οποίες δεν ανιχνεύθηκαν αντισώματα του ιού της αφρικανικής πανώλης των χοίρων· το πρόγραμμα δοκιμών πριν από τις μετακινήσεις για την εν λόγω αποστολή πρέπει να έχει σχεδιαστεί έτσι ώστε να παρέχει περίπου 95 % εμπιστοσύνη όσον αφορά την ανίχνευση των οροθετικών ζώων σε ποσοστό επιπολασμού της νόσου 5 %,

- έχουν υποβληθεί σε κλινική εξέταση στην εκμετάλλευση προέλευσης εντός των 24 ωρών που προηγούνται της μεταφοράς. Πρέπει να εξετάζονται όλοι οι χοίροι της εκμετάλλευσης προέλευσης και να επιθεωρούνται οι σχετικές εγκαταστάσεις. Τα ζώα πρέπει να αναγνωρίζονται με ενώτια στην εκμετάλλευση προέλευσης έτσι ώστε να μπορεί να εντοπιστεί η εκμετάλλευση προέλευσης,

- έχουν μεταφερθεί από την εκμετάλλευση προέλευσης στο καθορισμένο σφαγείο. Τα μέσα μεταφοράς πρέπει να καθαρίζονται και να απολυμαίνονται με επίσημο εγκεκριμένο απολυπαντικό πριν από τη φόρτωση και αμέσως μετά από την εκφόρτωση και να σφραγίζονται επισήμως.

2. Οι ζώντες χοίροι που προέρχονται από μια εκμετάλλευση η οποία ευρίσκεται στις περιφέρειες Alentejo και Algarve εκτός από τις περιοχές που περιγράφονται στο παράρτημα, δεν μπορούν να μετακινούνται σε άλλες περιφέρειες της Πορτογαλίας εκτός αν τα ζώα:

- προέρχονται από εκμετάλλευση όπου δεν έχουν εισαχθεί ζώντες χοίροι κατά τη διάρκεια της περιόδου των 30 ημερών που προηγούνται της αποστολής των εν λόγω χοίρων,

- έχουν ενταχθεί σε πρόγραμμα ορολογικών δοκιμών προ της μετακίνησης, οι οποίες πραγματοποιήθηκαν κατά τη διάρκεια των δέκα ημερών που προηγούνται της μεταφοράς και κατά τις οποίες δεν ανιχνεύθηκαν αντισώματα του ιού της αφρικανικής πανώλης των χοίρων· το πρόγραμμα δοκιμών πριν από τις μετακινήσεις για την εν όγω αποστολή πρέπει να έχει σχεδιαστεί έτσι ώστε να παρέχει περίπου 95 % εμπιστοσύνη όσον αφορά την ανίχνευση των οροθετικών ζώων σε ποσοστό επιπολασμού της νόσου 5 %,

- έχουν υποβληθεί σε κλινική εξέταση στην εκμετάλλευση προέλευσης εντός των 24 ωρών που προηγούνται της μεταφοράς. Πρέπει να εξετάζονται όλοι οι χοίροι της εκμετάλλευσης προέλευσης και να επιθεωρούνται οι σχετικές εγκαταστάσεις. Τα ζώα πρέπει να αναγνωρίζονται με ενώτια στην εκμετάλλευση προέλευσης έτσι ώστε να μπορεί να εντοπιστεί η εκμετάλλευση προέλευσης,

- έχουν μεταφερθεί από την εκμετάλλευση προέλευσης στο καθορισμένο σφαγείο. Τα μέσα μεταφοράς πρέπει να καθαρίζονται και να απολυμαίνονται, καθώς και να σφραγίζονται επισήμως με επίσημο εγκεκριμένο απολυπαντικό πριν από τη φόρτωση.

3. Οι ζώντες χοίροι που αποστέλλονται σε άλλες περιοχές της Πορτογαλίας σύμφωνα με τις παραγράφους 1 και 2 πρέπει να συνοδεύονται κατά τη διάρκεια της μεταφοράς στην εκμετάλλευση ή στο σφαγείο προορισμού από υγειονομικό πιστοποιητικό το οποίο εκδίδεται από επίσημο κτηνίατρο.

Άρθρο 3

1. Η Πορτογαλία δεν αποστέλλει σε άλλα κράτη μέλη νωπό χοίρειο κρέας και προϊόντα με βάση το χοίρειο κρέας που λαμβάνονται από χοίρους προερχόμενους από εκμεταλλεύσεις οι οποίες ευρίσκονται στις περιοχές που καθορίζονται στο παράρτημα.

2. Οι περιορισμοί που αναφέρονται στην παράγραφο 1 δεν εφαρμόζονται στα προϊόντα με βάση το κρέας τα οποία έχουν υποβληθεί σε μια από τις επεξεργασίας που καθορίζονται στο άρθρο 4 παράγραφος 1 στοιχείο α) της οδηγίας 80/215/ΕΟΚ.

Άρθρο 4

1. Το υγεινομικό πιστοποιητικό που προβλέπεται στην οδηγία 64/432/ΕΟΚ του Συμβουλίου(6), όπως τροποποιήθηκε τελευταία από την οδηγία 98/99/ΕΚ(7), το οποίο συνοδεύει τους χοίρους που αποστέλλονται από τις περιφέρειες Alentejo και Algarve στην Πορτογαλία σύμφωνα με το άρθρο 1 παράγραφος 2 ή από άλλες περιφέρειες της Πορτογαλίας σε άλλα κράτη μέλη, πρέπει να φέρει την ακόλουθη μνεία: "Ζώα σύμφωνα με την απόφαση 1999/789/ΕΚ της Επιτροπής σχετικά με ορισμένα μέτρα προστασίας που αφορούν την αφρικανική πανώλη των χοίρων στην Πορτογαλία."

2. Το νωπό κρέας χοίρων το οποίο προέρχεται από εκμεταλλεύσεις που ευρίσκονται σε περιοχές της Πορτογαλίας οι οποίες δεν απαριθμούνται στο παράρτημα και το οποίο αποστέλλεται από το έδαφος της Πορτογαλίας προς άλλα κράτη μέλη, συνοδεύεται από πιστοποιητικό που συντάσσεται από επίσημο κτηνίατρο. Το πιστοποιητικό φέρει την ακόλουθη μνεία: "Κρέας σύμφωνα με την απόφαση 1999/789/ΕΚ της Επιτροπής σχετικά με ορισμένα μέτρα προστασίας που αφορούν την αφρικανική πανώλη των χοίρων στην Πορτογαλία."

3. Τα προϊόντα με βάση το χοίρειο κρέας που προέρχονται από εκμεταλλεύσεις που ευρίσκονται σε περιοχές της Πορτογαλίας οι οποίες δεν απαριθμούνται στο παράρτημα ή που έχουν υποβληθεί σε μια από τις επεξεργασίες που καθορίζονται στο άρθρο 4 παράγραφος 1 στοιχείο α) της οδηγίας 80/215/ΕΟΚ και τα οποία αποστέλλονται από το έδαφος της Πορτογαλίας σε άλλα κράτη πρέπει να συνοδεύονται από πιστοποιητικό που συντάσσεται από επίσημο κτηνίατρο. Το πιστοποιητικό πρέπει να φέρει την ακόλουθη μηνεία: "Προϊόντα με βάση το κρέας σύμφωνα με την απόφαση 1999/789/ΕΚ της Επιτροπής σχετικά με ορισμένα μέτρα προστασίας που αφορούν την αφρικανική πανώλη των χοίρων στην Πορτογαλία."

Άρθρο 5

Η Πορτογαλία πρέπει να υποβάλλει στην Επιτροπή, έως τις 3 Δεκεμβρίου 1999, πρόγραμμα παρακολούθησης της αφρικανικής πανώλης των χοίρων στις περιφέρειες Alentejo και Algarve.

Άρθρο 6

Η παρούσα απόφαση εφαρμόζεται από τις 31 Ιανουαρίου 2000.

Άρθρο 7

Τα κράτη μέλη τροποποιούν τα μέτρα τα οποία εφαρμόζουν στις εμπορικές συναλλαγές για να τα καταστήσουν σύμφωνα με την παρούσα απόφαση. Τα κράτη ενημερώνουν αμέσως την Επιτροπή σχετικά.

Άρθρο 8

Η παρούσα απόφαση απευθύνεται στα κράτη μέλη.

Βρυξέλλες, 3 Δεκεμβρίου 1999.

Για την Επιτροπή

David BYRNE

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 395 της 30.12.1989, σ. 13.

(4) ΕΕ L 47 της 21.2.1980, σ. 4.

(5) ΕΕ L 377 της 31.12.1991, σ. 161.

(6) ΕΕ 121 της 29.7.1964, σ. 1977/64.

(7) ΕΕ L 358 της 31.12.1998, σ. 107.

ΠΑΡΑΡΤΗΜΑ

Δήμοι στο Alentejo

Barrancos

Mértola

Moura

Serpa

Aljustrel

Almodôvar

Alvito

Beja

Castro Verde

Cuba

Ferreira do Alentejo

Ourique

Vidigueira

Δήμοι στο Algarve

Loulé

Alcoutim

Silves